google/wiki40b huggingface dataset:
Eduard Lasker

Bakgrunn, studier

Lasker ble født i en jødisk familie i Preussen og var sønn av kjøpmannen Daniel Lasker. Hans første utdannelse fikk han av en privatlærer, og ved en  talmudskole i Ostrowo. Tretten år gammel begynte han på gymnasiet i Breslau. Under gymnastiden endret han sitt fornavn til Eduard. Etter å ha avlagt Abitur (artium) i 1847 begynte han å studere matematikk og filosofi ved universitetet i Breslau.
Revolusjonsåret 1848 opplevet Lasker i Wien. Ved slutten av året reiste han tilbake til Breslau. Påvirket av de politiske begivenhetene begynte han å studere jus. I 1851 avla han sin Auskultator-eksamen og to år senere den annen juridiske statseksamen med fremragende resultater. Som ferdig utdannet jurist dro han til Storbritannia, hvor han levet frem til 1856.

Politisk karriere

I 1857 dro han tilbake til Tyskland, hvor han begynte å engasjere seg i publisistisk aktivitet for sin venn Heinrich Bernhard Oppenheims idéer. I forfatningskonflikten i 1865 fikk Lasker ved suppleringsvalg et mandat i det prøyssiske parlamentet. Frem til partiet ble splittet i 1866 var Lasker medlem av Deutsche Fortschrittspartei. I 1866 hørte Lasker sammen med Karl Twesten og Hans Victor von Unruh  til de liberale representantene som foreslo den såkalte Indemnitätsgesetz. I 1867 var Lasker en av grunnleggerne av Nationalliberale Partei og ble en av dets ledende politikere frem til han gikk ut av partiet i 1880 og grunnla Liberale Vereinigung som fikk høy oppslutning ved valgene i Preussen og i 1884 fusjonerte med Deutsche Fortschrittspartei.
Lasker fikk stor innflytelse både i det prøyssiske parlamentet og i den tyske Riksdagen. Han oppklarte nærmest egenhendig skandalen rundt Berliner Nordbahn. I næringsskandalen rundt jernbanemagnaten Bethel Henry Strousberg og grunnleggeren av jernbaneselskapet fyrst Putbus og prins Biron von Kurland var også flere politikere involvert, noe som bragte den i seg selv regjeringslojale Lasker i konflikt med Otto von Bismarck, som satte seg som mål å isolere Lasker i det nasjonalliberale partiet.  Han hadde selv i det lengste støttet Bismarcks politikk, men forlot så i 1880 det nasjonalliberale parti, som etter hanms mening inngikk for mange kompromisser overfor Bismarcks sterkt konservative] innenrikspolitikk. 
Fra 1875 ble Lasker stadig sykere og fikk i 1883 et fullstendig sammenbrudd. Etter et lengre opphold i USA ville han ta opp igjen det politiske arbeidet. Men allerede året etter døde han i en alder av 55 år den 5. januar 1884 i New York.

Død, ettermæle

I 1901 ble han begravet på den jødiske gravlunden på Schönhauser Allee i Berlin. Der hviler han sammen med riksdagsmannen Ludwig Bamberger i en æresgrav.
Som en av hans viktigste politiske resultater regnes den såkalte lex Miquel-Lasker, som han foreslo sammen med Johannes von Miquel en rekke ganger og i 1873 endelig fikk vedtatt. Loven utvidet det tyske rikes lovgiverkompetanse til hele det borgerlige rettsområdet og banet veien for et felles borgerlig lovverk, som noen år senere resulterte i Bürgerliches Gesetzbuch.
Icy Bay

Icy Bay er en bukt i sørøst Alaska, dannet i de siste 100 år av tilbaketrekning av isbreene Guyot, Yahtse, og Tyndall . Det er en del av Wrangell-St. Elias Wilderness.
I begynnelsen av det 20. århundre ble inngangen til bukten permanent blokkert av en gigantisk tidevansbre breen som kalvet og  isfjellet la seg i Alaskabukta. En århundre lang tilbaketrekning har nå åpnet bukten noe. Den inre delen inneholder flere smale fjorder.
Icy-Bay er et populært reisemål for sjø-og kajakkpadlere, og kan nås  med bushfly fra Yakutat.
Yan (provins)

Yan eller Yanzhou (tradisjonell kinesisk: 兗州, forenklet kinesisk: 兖州, pinyin: Yǎnzhōu) var en av de ni provinser i oldtidens Kina. Under Handynastiet (206 f.Kr. – 220 e.Kr.) utgjorde den omtrent det som i dag det sørvestre Shandong, østlige Henan og den nordvestlige utløper av Jiangsu.
Sfærisk trigonometri

Sfærisk trigonometri er læren om sfæriske trekanter og forholdet mellom vinklene og sidene deres. Læren er særlig viktig i utregninger i astronomi og navigasjon på jordoverflaten, rundt jorda og i verdensrommet.
Sfæriske trekanter ble studert av tidlige greske matematikere som Menelaus av Alexandria, som skrev en bok om sfæriske trekanter kalt Sphaerica. Tycho Brahe skrev at det å forstå sfæriske trekanter var så guddommelig og opphøyd at det ikke passet å dele mysteriene om dem med hvem som helst.
Rasera

Rasera er et album av Imperiet, utgitt i 1983. På CD-utgivelsen fra 1997 er også mini-LP-en Imperiet inkludert.
Paulo César Díaz Huincales

Landslaget

28. januar 2015 fikk han sin første landskamp for Chile mot USA.
Han ble tatt ut i Chiles tropp til FIFA Confederations Cup 2017 i Russland.
Samiske geografiske navn i Hemnes

Samiske geografiske navn i Hemnes (knr 1832) angir stedsnavn i Hemnes kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Hemnes kommune.
Yuli

Yuli eller Lopnur (kinesisk: 尉犁县; pinyin: Yùlí Xiàn; uighur : لوپنۇر ناھىيىسى / Lopnur Nahiyisi) er et fylke i den autonome region Xinjiang i Folkerepublikken Kina. Det er understilt det autonome prefektur Bayin'gholin.
I 1999 hadde det en befolkning på 97 143 innbyggere.

Samferdsel

Kinas riksvei 218 løper gjennom området på sin vei fra Yining til Ruoqiang, begge i den autonome region Xinjiang.
På nattbordet

På nattbordet er en daglig spalte i den norske avisen Dagens Næringsliv. Spalten er på nest siste side i avisen (i kulturseksjonen som DN kaller «Etter børs»). I spalten intervjues personer om sine – ofte nokså ensporede – lesevaner. Spalten ble grunnlagt av Per Bang i 1989, og han skrev den sammenhengende frem til han selv valgte å pensjonere seg da han ble 85 år. Siden 2006 har spalten vært skrevet av Bjørn Gabrielsen. 
Spalten er en av avisas mest leste.
Hestesport under Panamerikanske leker 1975

Hestesport under Panamerikanske leker 1975. Hestesport var med som en av flere sporter i de sjuende Panamerikanske leker som ble arrangert i Mexico by i Mexico fra 12. til 26. oktober 1975. Det var individuell og lagkonkurranse i sprangridning, dressur og feltritt. USA ble beste nasjon med fire gullmedaljer foran Canada og Mexico med en hver.
Salvinorin A

Salvinorin A er det psykoaktive stoffet i planten salvie (Salvia divinorum). Stoffet er betegnet som det kraftigste naturlige hallusinogenet kjent for mennesket, med en effektiv dose på mennesker fra 200- til 1,000-µg om røykt. De psykoaktive egenskapene stiller i egen klasse og er meget atypiske sammenlignet med andre kjente stoffer. 
Det er gjennom vitenskapelige studier blitt vist at Salvinorin A er en såkalt «kappa-opioid agonist». 
Noen rapporter har funnet ut at Salvinorin A også er en potent D2-reseptor agonist.
Jeg har hørt om en stad

«Jeg har hørt om en stad» er en skillingsvise med kristent preg fra Sverige, skrevet rundt 1890 og spredt som skillingstrykk, ifølge boken Frem fra glemselen av Per Johan Skjærstad.
Melodien er den gamle russiske folkemelodien «Enstonig ringer den lille klokken», og er kjent i mange land.

Innspillinger

Sangen er innspilt på Frem fra Glemselen kap. 8 med Helge Borglund.
Den er også spilt inn av Carola på albumet Störst av allt i 2005 og den var svært populær i en innspilling med Curt og Roland gjort i Nashville i 1973.
Den finsk-russiske kosakken Victor Klimenko har også spilt inn en versjon som var svært populær.
Johann Karl August Musäus

Bakgrunn

Johann Karl August Musäus var eneste sønn av Amtskommissarius og landdommer Johann Christoph Musäus. Som niåring kom han til sin onkel i Allstedt, som oppdro ham strengt kristelig. Begge flyttet etter noen år til Eisenach, der Musäus' far hadde fått embede som Justiz- und Oberamtmann. Ved Universitetet i Jena studerte han teologi fra 1754 til 1758.

Karriere

Han ble så tilbudt et kirkelig embete, i Farnrode ved Eisenach men det ble det ikke av. Noen bønder i menigheten hadde fått kjennskap til at han danset, og da kunne han ikke få embedet.
Han studerte så klassisk filologi.
Hans første bøker, trebindsverket Grandison der Zweite ble publisert i 1760–1762. Dette var en satire over Samuel Richardsons dydige romanhelt «sir Charles Grandison», i romanen av samme navn. I 1782–1782 kom en revidert utgave, med tittelen Der deutsche Grandison.
I 1763 ble han utnevnt til sjef for pasjene ved hertuginne Anna Amalias hoff, og i 1769 ble han professor i eldre språk, historie og tysk ved gymnasiet i Weimar.
I 1770 giftet han seg med Elisabeth Magdalena Juliane Krüger, som han fikk to sønner med. Hans kone var søster av August von Kotzebues mor, Anna Christina. Musäus var også en tid sin nevøs lærer.
I 1778–1779 utga han firebindsverket Physiognomische Reisen (norsk: Fysiognomiske reiser), som er en satire over Johann Caspar Lavaters fysiognomikk-forskning.
Hans viktigste verk er Volksmärchen der deutschen (norsk: Tyske folkeeventyr), et fembindsverk som ble utgitt første gang i 1782–1786. Dette er den første samlingen av tyske folkeeventyr. Eventyrene er gjenfortalt satirisk, slik at de også skal passe for voksne. Dette gjorde at enkelte folklorister på 1800-tallet mente dette ikke var ekte folkeeventyr. Eventyrsamlingen er kommet i flere utgaver gjennom det 19. og 20. århundre.
Musäus var medlem av det tyske, hemmelige selskapet Illuminatus-ordenen. Dette var et radikalt selskap, som var preget av opplysningsfilosofien og kjempet for fornuft og ytringsfrihet mot autoriteter og fordommer. Hovedmålet var å gjøre menneskers herredømme over andre mennesker overflødig gjennom opplysning og moralsk forbedring.
I 1791 utga August von Kotzebue sin lærers etterlatte skrifter i boka Nachgelassene Schriften (norsk: Etterlatte skrifter).
Blake Lively

Privatliv

Lively har vært sammen med blant annet Penn Bagdley og Leonardo DiCaprio. Da Lively spilte mot Ryan Reynolds i filmen Green Lantern, oppsto det en romanse mellom dem, og i september 2012 giftet de seg. Reynolds var tidligere gift med Scarlett Johansson.
Bernart de Ventadorn

Bernart de Ventadorn (også Bernart de Ventadour; født ca. 1140, død ca. 1200) var en fransk trobador.
Ventadorns mer enn 40 kjærlighetsdikt er blitt stående som noe av det mest typiske innen den sørfranske trobadorlyrikken, og de ble beundra både av de nordfranske trouvèrene og de tyske minnesangerne.

Liv

Det finnes få sikre kilder om Bernarts liv – det meste av det vi vet om han stammer fra hans egne tekster. Han lærte trobadorkunsten av sin herre, Eble III av Ventadorn, og de første sangene dikta han til Ebles hustru, Marguerite de Turenne. Etter å ha forelska seg i henne ble han tvunget til å ta ut på vandring. Han fulgte med Eleonora av Akvitania til England, og hadde tilhold ved Plantagenet-hoffet. Seinere vendte han tilbake til Frankrike, der han en stund var i tjeneste hos grev Raymond V av Toulouse. På sine eldre dager gikk han i kloster i Dordogne, og døde der.
Bernart er unik blant 1100-tallets verdslige komponister ved at hele 45 av diktene og 18 av melodiene hans er bevart. Sangene hans daterer seg trolig til tidsrommet 1147-1180. Han er den viktigste inspirasjonskilden til trouvèretradisjonen som var under utvikling i Nord-Frankrike, der de tidlige trouvèrene ser ut til å ha kjent til og imitert sangene hans.
Lake McKenzie

Lake McKenzie er en av de mange innsjøene på Fraser Island, en sandøy lokalisert utenfor Hervey Bay på østkysten av Australia. Lake McKenzie eksisterer ved at regn som faller ned på landområdet av Australia skylles ned i bakken og videre på en naturlig måte transporteres under jorden, for så å kommer opp igjen i innsjøen Lake McKenzie. Vannet er nå blitt renset, og har blitt så rent at ingenting kan leve i det, ikke engang bakterier.
GNU Debugger

GNU Debugger (GDB) er standard debugger for GNU operativsystemet. Den kjører også på mange andre Unix-liknende systemer og for mange programmeringsspråk, deriblant Ada, C, C++, Objective-C, Free Pascal, Fortran og Java.
Første versjon ble lansert i 1986. Siste versjon er 8.3.1 og ble lansert 20. september 2019.
Eisenhardtborgen

Historie

Vest-slaviske hevellere slo seg ned på stedet på 800-tallet og bygget en borg. Borgen nevnes i kjente skriftlige kilder første gang i 997 som burgwardium belizi i et dokument utstedt av den tysk-romerske keiser Otto III. Otto III forlente borgen til erkebispesetet i Magdeburg (Erzstift Magdeburg). På 1100-tallet lyktes det askanierne under Albrekt Bjørnen å overta borgen.
Fra 1425/1426 tilhørte borgen huset Wettin. Den saksiske kurfyrsten Ernst ga i 1465 borgen navnet Eisenhardt (hard som jern). Borgen skulle være uinntagelig for alltid. Kurfyrst Ernst foretok fra 1477 vesentlig utvidelser av borgen, og den ble omgjort til et representativt slott. På 1500-tallet ble det oppført et stort saltlager, på det tidspunktet en meget verdifull vare. 
I den schmalkaldiske krig ble Belzig 1547 ødelagt av keiserlige tropper. Under tredveårskrigen utførte svenskene i 1632 store ødeleggelser på borgen. Først i 1680 ble borgen gjenoppbygget, under ledelse av Johan Georg III av Sachsen.
Tsar Peter den Store overnattet på borgen i 1712, på vei til sin sønns bryllup.
Slaget ved Hagelberg var en del av de tyske befrielseskrigene mot Napoleon, og fant sted vest for Belzig 27. august 1813. Inntil folkeslaget ved Leipzig hadde Sachsen stått på Frankrikes side. Dette medførte at ved Wienerkongressen i 1815 måtte Sachsen avstå Belzig til det seirende Preussen.
Borgen ble lite skadet under den andre verdenskrigen. I 1956 som var under DDR-tiden, ble det tatt initiativ til å lage et museum på stedet. Etter Tysklands gjenforening i 1990 er det gjennomført store restaureringsarbeider.

Dagens bruk

Idag inneholder borgen et museum (hvor slaget ved Hagelberg er gjengitt med tinnsoldater), offentlige kontorer, et bibliotek og et hotell.
Wang Noi Rojana kraftverk

Wang Noi Rojana kraftverk er et varmekraftverk med kogenerasjon i provinsen Ayutthaya 70 km nord for Bangkok i Thailand. Det har en installert produksjonskapasitet på 251 MW fordelt på 3 x 43 MW enheter, og én 122 MW enhet med 2+1 kombinasjonssyklus-gassturbiner. Teknologien er levert av ABB, m.fl. Brenselkilden er naturgass og fyringsolje.
Anlegget ble utbygd med driftsstart i 2008 for den tredje enheten. Operatør er selskapet Rjana Power Co.
Det langt større Wang Noi kraftverk ligger på omtrent samme sted.
Grunnkretser i Aurskog-Høland kommune

Grunnkretser i Aurskog-Høland kommune er delområder og grunnkretser som seksjonerer Aurskog-Høland kommune, Akershus, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Vannfarge

Farge på vannet

Vannfarge kan også bety «fargen på vannet» ute i naturen. Det er særlig mengden og typen av mikroalger som bestemmer sjøens  gjennomskinnelighet og farge. 
Lite alger gir blått hav. Når algetettheten blir høy nok, kan sjøen bli både hvit, grønn, brun og rød etter hvilke alger som blomstrer opp.
Thottska huset

Thottska huset er Malmös eldste bevarte bindingsværkshus. 
Det ligger ved Ôstergatan nære Drottningtorget og er nabo med Diedenska huset. Bygningen gjennomgikk på 1970-tallet en voldsom restaurering, som innebar at brorparten av husets materialer ble skiftet ut mot moderne bygningsmateriale. Til tross for dette gir bygningen et godt bilde av hvordan et rikmannhus så ut ved 1500-tallets hovedgate i Malmø.

Eiere

Portbjelken og dørbjelken mot gaten har inskripsjoner og våpen som forteller at det var den danske riksråd Tage Ottesen Thott til Næs og hustruen Else Ulfstand som oppførte huset: « Tage Tot – Else Vlstan 1558». På annen etasjen ses et veggmaleri som kalles «Påfuglen og kalkunen». Her i festsalen har adelsfamilien holdt gjestebud med adelsmenn og annet fint folk, og villet fremheve luksuriøs mat og et liv i overflod.
Donghaibroen

Donghaibroen (forenklet kinesisk: 东海大桥, tradisjonell kinesisk: 東海大橋, pinyin: Dōnghǎi Dàqiáo, direkte oversatt: Østhavet Store Bro) var verdens lengste bro over vann før Hangzhoubuktbroen åpnet i 2008. Den ble fullført i desember 2005, og har en total lengde på 32,5 km. Broen kobler fastlandet i Shanghai med dypvannshavnen Yangshan i Folkerepublikken Kina. Mesteparten av broen er en lav viadukt. Det er også skråkabelbroer for å tillate store skip å passere. Det største spennet er 420 m langt.
Tannhelsetjenestens kompetansesenter

Tannhelsetjenestens kompetansesenter er en samling av seks regionale odontologiske kompetansesentre i Norge. Disse er Tk Sør, Tk Vest Hordaland, Tk Vest Rogaland, Tk Øst, Tk Midt-Norge og Tk Nord-Norge. 
Stortingsmelding 35 sier at Regjeringen vil legge til rette for mer desentralisert spesialistutdanning av tannleger.

Tannhelsetjenestens kompetansesenter Vest

Målet om å etablere kompetansesenteret på Vestlandet blir realisert medio 2012 med fullverdige kompetansesenteravdelinger i Stavanger (Rogaland) og Bergen (Hordaland).

Tannhelsetjenestens kompetansesenter Øst

Tannhelsetjenestens kompetansesenter Øst (TKØ) er et interfylkeskommunalt/interkommunalt samarbeid (IS) etter kommunelovens § 27. Deltakere i samarbeidet er fylkeskommunene Hedmark, Oppland og Østfold. Tannhelsetjenestens kompetansesenter Øst er lokalisert i Oslo. Hovedelementene hos TkØ er klinisk virksomhet, etter- og videreutdanning og praksisnær forskning.
Heinrich Grieninger

Heinrich Grieninger (fl. 1483-1509) var en bayersk humanist fra München som virket i Nürnberg omkring år 1500.  
I 1483 ble Grieninger utsendt av byrådet i München til Italia for å innhente rettsuttalselser fra Universitetene i Padova, Pavia og Bologna i en bestemt sak. Det er uklart hvor lenge han tilbrakte i Italia, men det finnes kilder for at han tilbrakte hele 1488 i Italia. I Acta granduum, Universitetet i Padova, er en viss Henricus Gruinger (Grueningr) de Argentina nevnt, som var vitne ved juridiske eksamener. I 1495 grunnla Grieninger en «poetskole» i Nürnberg. Byen hadde allerede fire latinskoler; opprettelsen av en dikterskole reflekterer byrådets ønske om en skole bygd på humanistiske prinsipper og ikke underlagt kirkelig tilsyn. Ved siden av poesi, underviste han elevene i grammatikk, dialektikk og retorikk. Skolen ble ofte angrepet av byens religiøse ledere for dens mangel på religiøs undervisning, den ble også ofte kritisert av rektorene ved de fire latinskolene og skolens politiske støtte i byrådet var ikke sterk nok, noe som førte til at skolen måtte nedlegges i 1509.
Fylkesvei 98

Historikk

Bygging av den opprinnelige strekningen over Ifjordfjellet ble påbegynt på 1920-tallet, og sto ferdig i 1937. Veien over Børselvfjellet ble klar i 1940 som siste del av veiforbindelsen til Øst-Finnmark. Den 1. oktober 1949 ble den en del av riksvei 50, Oslo-Kirkenes. Fra 1. juni 1965 til 1983 var veien del av riksvei 6, Nordkjosbotn-Kirkenes, forlengelse av Europavei 6 (Trelleborg-Nordkjosbotn) og hovedveien mellom Vest-Finnmark og Øst-Finnmark. Veien hadde i Finnmark, særlig langs dagens Fv 98, for dårlig standard for en Europavei. Strekningen ble oppgradert til helårsvei, denne sto ferdig 1981. For å holde veien snøfri ble veilegemet bygd høyere enn terrenget, slik at vinden skulle rydde veien. Vegmiljøet over Børselvfjellet ble oppført i Nasjonal verneplan for veger, bruer og vegrelaterte kulturminner 2002, det består av gammel og ny strekning som går ved siden av hverandre.
Da europaveisystemet ble reformert i 1983 ble europavei 6 ført via Karasjok, og strekningen via Lebesby ble riksvei 98. Etter at regionsreformen trådte i kraft 1. januar 2010 har den status som fylkesvei.
I løpet av 2010-2016 ble strekningen over Ifjordfjellet ble bygget om til god hovedveistandard.
Beryl Markham

Bakgrunn

Markham ble født i landsbyen Ashwell, i England, datter av Charles Baldwin Clutterbuck, en dyktig hestetrener, og Clara Agnes Alexander (1878-1952). Hun hadde en eldre bror, Richard Aleksander "Dickie" Clutterbuck (1900-1927). Da hun var fire år gammel flyttet familien til Kenya, som da var det koloniserte Britisk Øst-Afrika. Faren kjøpte en farm i Njoro i nærheten av Great Rift Valley. Hennes mor og bror reiste snart tilbake til England, men Markham ble boende hos sin far.
På farmen utviklet hun sin kunnskap om, og kjærlighet til hester. Som attenåring ble hun den første lisensierte kvinnelige veddeløpstrener i Afrika, og gjorde raskt suksess. Hun trente seks vinnere av Kenya Derby. I 1952, etter å ha bodd mange år i USA, flyttet Markham tilbake til Kenya og ble for en tid den mest vellykkede hesteveddløpstrener i landet.
Det var den britiske piloten Tom Campbell Black, som hun hadde et langvarig, romantisk forhold til, som inspirerte Markham til å begynne å fly. Hun fikk flysertifikat i 1931, og jobbet siden en tid som bush-pilot bl.a. for Bror von Blixen-Finecke og Denys Finch Hatton. 
Hun var gift tre ganger, og tok navnet Markham fra sin andre ektemann, den velstående Mansfield Markham, med ham fikk hun en sønn, Gervase. 
Hun hadde en offentlig affære i 1929 med Prins Henrik, Hertug av Gloucester. Hun hadde også en affære med den britiske piloten Hubert Broad, som var en stor innflytelse på hennes flyverkarriere. 
Mary S. Lovell skriver i sin biografi om Markham (Straight On Till Morning, utgitt 1987) at det var en av hennes elskere, den franske forfatteren og flyveren Antoine de Saint Exupéry som inspirerte henne til å skrive.

Rekordturen

Markham var den første kvinne til å lykkes i å fly non-stop over Atlanterhavet fra øst til vest. Sterk motvind gjorde turen vestover vanskeligere enn de flyreiser Charles Lindbergh og Amelia Earhart gjennomførte fra vest til øst over Atlanterhavet. Ingen kvinne hadde tidligere lyktes å fly alene vestover, selv om flere hadde dødd i forsøket.  
4. september 1936 tok Markham av fra Abingdon, England. Etter en 20-timers flytur fikk flyet hennes, Vega Gull Messenger, problemer med drivstofftanken og hun krasjet på Baleine Cove på Cape Breton Island, Nova Scotia, Canada. Hun ble den første personen til å fly fra England til Nord-Amerika non-stop fra øst til vest.

Forfatter

Markham utga i 1942 sine memoarer, West with the Night (norsk utgivelse: Vestover i natten, Gyldendal, 1988). Boken solgte beskjedent til tross for svært gode anmeldelser i pressen. 
Markhams memoarer ble gjenutgitt i USA i 1983 etter at George Gutekunst hadde lest et brev hvor Ernest Hemingway (som hadde truffet Markham i 1934 da han var på safari) hyller Markhams skrivekunst. Da levde den åttiårige Markham i fattigdom i Kenya hvor hun fortsatt trente veddeløpshester. Gjenutgivelsen ble en bestselger og inntektene var nok til at Markham kunne leve godt resten av sitt liv. Frem til da hadde hun vært understøttet av venner.
Markham døde i Nairobi i 1986. Hennes noveller ble posthumt utgitt, men disse er ikke oversatt til norsk.
Ole Kristian Udnes

Utdanning og yrkeskarriere

Udnes tok examen artium fra reallinjen ved Nes Gymnas 1972 og avla Sosialøkonomisk embetseksamen (Cand. Oecon.) ved Universitet i Oslo 1979. Spesialfag: Offentlig rett. Tilleggsutdannelse i Ledelse og administrasjon ved Bedriftsøkonomisk Institutt. Han var økonomikonsulent og økonomisjef i Bærum kommune 1980 – 1988. Udnes var Økonomidirektør og medlem av konsernledelsen i Kreditkassen 1988 – 1995. Han var prosjektansvarlig for børsnoteringen av Kreditkassen og rekapitaliseringen av banken etter bankkrisen i 1992. Han ledet også Kreditkassens oppkjøp av Sørlandsbanken og Sunnmørsbanken i 1991.
Udnes har senere vært økonomidirektør i flere store selskaper i Telenor-konsernet og deretter Partner og Nordisk administrasjonsdirektør i IT-konsulentselskapet Accenture.
Udnes har hatt styreverv i flere selskaper innen IT, bank og finans.